A4-0132/96

Päätös varainhoitovuoden 1994 talousarvion toteuttamista koskevan vastuuvapauden myöntämisestä

PÄÄLUOKKA I - EUROOPAN PARLAMENTTI

Euroopan parlamentti, joka

- ottaa huomioon työjärjestyksensä ja erityisesti sen 166 artiklan 3 kohdan,

- ottaa huomioon varainhoitoasetuksen 77 artiklan ja Euroopan parlamentin talousarvion toteuttamista koskevien sisäisten sääntöjen 13 artiklan,

- ottaa huomioon varainhoitovuoden 1994 tulostilin ja taseen (SEK(95)0254),

- ottaa huomioon tilintarkastustuomioistuimen vuosikertomuksen varainhoitovuodelta 1994 ((EYVL C 303, 14.11.1995)),

- ottaa huomioon talousarvion valvontavaliokunnan mietinnön (A4-0132/96),

1. Hyväksyy Euroopan parlamentin varainhoitovuoden 1994 tilinpäätöksen luvut seuraavasti:

>TABLE>

2. Pahoittelee, että tilintarkastustuomioistuimen erityiskertomuksessa nro 5/95, joka koskee puitesopimusta parlamentin istuntosalin rakentamisesta Strasbourgiin, käsitellään ainoastaan asian muodollisia näkökohtia;

3. Yhtyy kuitenkin tilintarkastustuomioistuimen kantaan, että varainhoitoasetuksen nojalla ei voida antaa «de facto» hyväksyntää tai kieltäytyä hyväksynnästä;

4. Pitää valitettavana, että asiakokonaisuuden huomattavista rahoituksellisista vaikutuksista huolimatta päätös Strasbourgin sopimuksen allekirjoittamisesta tehtiin ottamatta huomioon rahoitusnäkymien otsakkeen 5 (hallintomenot) enimmäismäärää; katsoo, että näin ollen on välttämätöntä varmistaa, että asian käsittely on johdonmukaista ja tehokasta budjettivaltaa käyttävän toimielimen toimivaltaisissa elimissä;

5. Kehottaa pääsihteeriä esittämään toimielimen toimivaltaisille elimille vaihtoehtoisia ratkaisuja suurten rakennushankkeiden rahoittamiseksi siltä varalta, että rahoitusnäkymien otsaketta 5 ei tarkisteta tai sitä tarkistetaan riittämättömästi, jotta parlamentti voi huolehtia asiaan liittyvistä sopimusvelvoitteistaan;

6. Pahoittelee, että allekirjoitettuun sopimukseen ei sisältynyt varainhoidon valvojan ennakolta antamaa hyväksymismerkintää ja että se allekirjoitettiin siitä huolimatta;

7. Ottaa huomioon sisäisen tarkastuksen jälkeen laaditun parlamentin tietojenkäsittelyhankkeiden ja -järjestelmien hallinnointia ja tehokkuutta koskevan kertomuksen; odottaa tilintarkastustuomioistuimen eri toimielimissä suorittaman tietojenkäsittelymahdollisuuksien käyttöä koskevan tarkastuksen tuloksia voidakseen tehdä johtopäätökset asiasta;

8. Pahoittelee, että keskustelujen sanatarkkojen selostusten julkaiseminen Euroopan yhteisöjen virallisen lehden liitteenä on viivästynyt huomattavasti; pyytää toimivaltaisia hallintoviranomaisia toteuttamaan tarvittavat toimenpiteet niiden julkaisemiseksi mahdollisimman pian;

9. Vaatii, että jos on tarpeen käyttää väliaikaista henkilöstöä, sen rekrytointi suoritetaan mahdollisimman kattavasti ja laaja-alaisesti; pyytää pääsihteeriä esittämään talousarvion valvontavaliokunnalle hyvissä ajoin ennen vuoden 1997 talousarvion ensimmäistä käsittelyä kertomuksen rekrytointipolitiikasta, jota toimielin soveltaa väliaikaiseen henkilöstöön, ja etenkin siitä, miten naisten ja miesten välistä tasa-arvoa koskevia sääntöjä on sovellettu;

10. Korostaa, että 4 136 125 Belgian frangin suuruinen ero käteisvarojen ja tilien välillä - tämä summa jätettiin varainhoitovuoden 1982 osalta myönnetyn vastuuvapauden ulkopuolelle - on selvitettävä sitten, kun Luxemburgin kauppatuomioistuin on ratkaissut Euroopan parlamentin 22. maaliskuuta 1995 Royale Belge S.A.:ta vastaan nostaman kanteen; parlamentti on 30. kesäkuuta 1976 ottanut tältä yhtiöltä varainhoitoasetuksen 75 artiklassa tarkoitetun vakuutuksen;

11. On huolissaan parlamentin organisaatiorakenteen ja hallinnon tehokkuudesta nyt ja tulevaisuudessa ottaen huomioon Maastrichtin sopimuksen täytäntöönpanon vuonna 1994, jäsenmäärän kasvun ja jatkuvasti kasvavan työmäärän; pyytää pääsihteeriään antamaan 18 kuukauden kuluessa riippumattoman ulkopuolisen selvityksen perusteella kertomuksen siitä, miten parlamentti voi lisätä hallintonsa ja rakenteidensa tehokkuutta, jotta se olisi valmis tuleviin laajentumisiin ja ennakoiden HVK:n tulosta;

12. Myöntää pääsihteerilleen varainhoitovuoden 1994 talousarvion toteuttamista koskevan vastuuvapauden;

13. Hyväksyy vastuuvapauden myöntämisen tilinpitäjälle varainhoitovuoden 1994 osalta.